Tallinnas toimunud noore ja ambitsioonika pokkeriturniiride sarja European Masters of Poker esimese hooaja avaturniiri näol oli tegemist Eesti kõigi aegade suurima avatud pokkeriturniiriga. "Turniiri võitjad selgitati kolmepäevase võistluse käigus 22 erineva maailma riigi pokkerimängijate seast," kirjeldas turniiri mastaape Olympic Casino pokkerimänedžer Priit Pajumaa, kelle sõnul oli osalejaid ka näiteks Austraaliast,  Hispaaniast, Iirimaalt, Iisraelist, Itaaliast, Kanadast, Prantsusmaalt ja Rumeeniast. Tema sõnul on sarnases suurusjärgus Eestis seni toimunud vaid Rootsi pokkeri meistrivõistlused, millest saavad osa võtta aga vaid Rootsi kodanikud. Sama turniiriseeria raames peetakse käesoleval aastal pokkeriturniirid ka Hispaanias, Tšehhis ja Maltal.